માણસો પોતપોતાની જરૂરિયાત અને સમજણ પ્રમાણે સંબંધો ગોઠવે છે. ઉપયોગિતાની કસોટી ઉપર ટકી ન શકે તે સંબંધનો અર્થ શું? અત્યારે ઘણા માણસો કામકાજના સંબંધ અને બે માણસ વચ્ચેના સંવાદ-વિવાદના સંબંધને અલગ પાડી જ શકતા નથી. કાં શ્રેષ્ઠ મિત્રને ધંધાનો ભાગીદાર બનાવ્યા વિના જંપ વળતો નથી અને કાં તો ભાગીદારને મિત્ર બનાવ્યા વિના ભાગીદાર તરીકે તેનો હાર્દિક સ્વીકાર થઈ શકતો નથી. ધંધાના, નોકરીના ચાલુ વહેવારને અને લાગણીના બધા સંબંધોની મોટી ભેળસેળ થઈ જાય છે. આમાંથી કેટલીક વાર તેમને આંટીઘૂંટી ને ગૂંચવાડો અનુભવાય છે. આવું બને ત્યારે તેઓ નવા નિયમો ઘડે છે. જે ખરેખર નવા હોતા નથી પણ અગાઉ કોઈકે એમના જેવી જ સ્થિતિમાં કાઢ્યા હોય છે. તેઓ તેમને સલાહ આપશે, પોતાના અનુભવના બોધપાઠરૂપે કહેશે કે કદી મિત્રાચારી અને ધંધાની ભાગીદારીની ભેળસેળ કરવી નહીં. કુટુંબીઓ સાથે કદી કોઈ લેવડદેવડ કરવી નહીં.